khistorydata/jeongjo-sjw-relations huggingface dataset:
정조 1년 · 강
命外方錢穀會計修報。嚴定期限。
정조 1년 · 목
戶曹判書鄭弘淳啓言。外方錢穀會計。分四等。修報京司。本是事例。而近來法令解弛。或過數朔。甚至半年稽滯。京外擧行。實無維持之道。嚴定期限。京畿則翌等孟朔。外道翌等仲朔。京司磨準。亦於季朔內釐正下送。過限者草記拿問事。請定式施行。從之。
정조 1년 · 강
命江華習操。待秋擧行。
정조 1년 · 목
敎曰。詰戎雖是重事。 陵幸當前。此時畿民之裹糧往來。不特可悶。江華習操。定以來月旬間云。亦甚掣肘。春操今姑停止。待秋擧行當否。令備局草記稟處事。分付。
정조 1년 · 강
召見兵判洪樂性。吏議兪彥鎬于尊賢閣。
정조 1년 · 목
予謂彥鐈曰。纂集日記中。多有誤字及更商處。與郞廳一人。詳爲考準後。待下敎更爲入侍也。予曰。兵判進前。自京抵 陵所。道里果爲幾里乎。樂性曰。自京至 陵所。爲五十五里。自 陵所至高陽爲二十里。而山路險惡。勢難治道。高陽宿所。似不可爲矣。予曰。直自 昌陵。取路高陽則何如。樂性曰。里數太遠矣。動駕當日。展拜 永陵。歷拜 弘陵。則日勢似不至向暮。仍爲宿所。路由 懿 孝陵火巢內。則事甚便好矣。予曰。然則好矣。路由火巢內。亦何妨也。予曰。都承旨入侍。洪國榮進伏。予曰。兵判所奏。極似便好。卿意何如。國榮曰。以此爲定好矣。予曰。 弘陵地形廣闊。虎網設帳等事。各邑擧行。似甚有弊矣。國榮曰。 陵幸時應行之節。豈可廢却乎。
정조 1년 · 목
敎曰。副提調持加減心腎陽入侍。○予曰。近來內醫中術業精明者絕無。此固可悶。而所謂醫女。亦無能知脈法者云。此豈設置之本意乎。從今以後。申飭首醫。修擧科講之法好矣。國榮曰。臣亦連爲申飭矣。
정조 1년 · 강
召見京畿監司趙時俊。纂集輯堂上兪彥鎬于尊賢閣。
정조 1년 · 목
予曰。自 永陵轉向 弘陵。其間道里何如。而事亦便好耶。時俊曰。 先朝辛酉年 明陵幸行時。亦由 孝陵作路矣。予曰。宿所以 弘陵爲定矣。卿已聞知否。時俊曰。俄聞兵判之言矣。予謂彥鎬曰。日記盡爲考準乎。彥鎬曰。纔考半篇矣。予曰。郞廳中入來者誰耶。彥鎬曰。李敬養矣。彥鎬又曰。册子考準。古人比之於掃塵。已爲屢次較準。從速刊布好矣。予曰。此是久傳文字。且所係不輕。予意必欲爛漫考證而後刊布矣。又敎曰。付籖處何句耶。彥鎬逐段讀奏予曰。皆依付籖改之也。予曰。向者僞造綸音事聞之否。彥鎬曰聞之矣。予曰。此說狼藉播說。無人不傳。其中剝皮五車等說。尤極凶矣。吏議新自安城上來。鄕曲民心果何如。彥鎬曰。假綸音出後。村閭頗喧騰云矣。予曰。刊布綸音下去後。自本官卽爲頒示乎。彥鎬曰。各爲翻謄。卽布於境內面里云矣。予曰。以今番傳說觀之。諸道中海西民習。最爲悍蠢矣。
정조 1년 · 강
命京試官。今日辭朝。
정조 1년 · 강
御興政堂。行晝講。仍召見濟州牧使黃最[㝡:I-PERSON]彥及各道京試官。知經筵蔡濟恭。特進官李在協。承旨趙㻐。玉堂李獻慶沈煥之。宗臣安川君烓。武臣李顯宅。假注書金勉柱。兼春秋卜台鎭。史官林錫喆。忠淸京試官趙時偉。慶尙京試官李秉模。全羅京試官金憙。都事金方行。
정조 1년 · 목
講春秋。○予謂京試官等曰。方當一初。雖未及更張科制。然嶺南。士之驥北也。必須恢張公道。俾有實效也。秉模曰。敢不竭力奉行乎。予曰。關西士習。比他道尤爲難馴。試官旣兼臺銜。又是主管。則豈無嚴防矯弊之道乎。各別另飭也。予謂方行曰。俄已下敎於諸道試官。汝亦着實奉行。必有實效也。予謂㝡彥曰。本州纔經賑政。且多罪謫。防限捄濟之道。必須審愼也。
정조 1년 · 강
命養士肄業。申飭京外。
정조 1년 · 목
玉堂李獻慶啓言。太學。首善之地也。第緣近來國子長之數遞。講會等事。久致廢闕。且聞黌舍頹落。虀鹽冷薄。豈不爲大欠典乎。臣謂自今師儒之長。久於其任。朔講旬題。以爲勸奬。劃給財力。以助賞激。凡諸供饋之道。藏修之所。申飭修擧。非但太學如此。外方之鄕校書院。鳩聚財物。蓋所以養士也。爲守令者。以興勸爲心。另加飭勵。或使居齋而肄業。或設講會而勸課。則亦豈無丕變之效乎。特降絲綸。明飭京外。俾有成效。敎以言甚切實。當體念。而亦爲出擧條。申飭京外也。
정조 1년 · 목
予曰。論語或問爲幾卷乎。鎭衡曰。未能詳記矣。予曰。分付弘文館。大學或問入之。論語或問卷數。亦爲知入鎭衡還奏曰。論語或問爲四卷矣。仍進大學或問。予曰。上注書持所修日記入侍。兢淵進伏。予曰。近來記注。多不成說。橫說者或書以倒說。問東者或書以答西。此甚可悶。而其中李兢淵之所記。頗有條理矣。
정조 1년 · 강
承旨鄭民始。以母病陳疏乞遞。批許救護。
정조 1년 · 강
修撰閔養燮。以母病陳疏俓出。批許救護。
정조 1년 · 강
大司憲鄭萬[晩:I-PERSON]淳。以父病陳疏乞遞。批許救護。
정조 1년 · 강
召見藥院提調于尊賢閣。都提調鄭存謙。提調徐命善。副提調洪國榮。
정조 1년 · 목
存謙曰。俄有 王大妃殿湯劑議定之敎。症候若何。予曰。 慈殿稟賦。本來血分不足。兼有痰候。故連進蔘香散。漸有差勝之意矣。自昨春以來。哀毀之中。屢月行素。以致元氣之積敗。每於哭泣之後。輒發寒戰之症。而近日則復發頻數。症情尤緊。故欲議定湯劑。而大抵症候。肌膚則雖有熱候。而煩渴則不至大段。欲進涼劑。則恐害於痰候。欲進溫劑。則恐害於熱候。使諸醫詳議以奏也。慶絢曰。症候似是胃氣不足。且兼外氣。六君子湯合天香湯進御宜矣。徐命緯曰。哭泣之後。每有戰掉之症。必是痰候上升。氣度不能斡旋也。此劑果好矣。而旣入桂枝。附子減半進 御似宜矣。姜命徽曰。此爲人蔘順氣湯。而最有斡旋氣度之功矣。存謙曰。此劑似爲當劑矣。
정조 1년 · 강
大王大妃殿進御六君子湯。命今姑停止。人蔘順氣散[湯:I-OBJECT]五貼。先爲製入。
정조 1년 · 강
召見承旨李義翊。玉堂李獻慶李儒慶。吏議兪彥鎬于尊賢閣。
정조 1년 · 목
予曰。下直禁府都事入侍。金東鎭李始喆進前。敎曰。罪人旣以移配荐棘。文書搜探以來。而北關饑荒。羅卒輩討食之弊。各別申飭也。予曰。適閱大學或問。欲爲討論。故召見諸學士矣。吏曹參議則方兼奎章閣直提學。卽宋之龍圖閣學士。而將以備顧問也。
정조 1년 · 목
予曰。捕廳罪人連爲盤問。果得端緖云耶。國榮曰。所供一如前招云矣。敎曰。左捕將姑令罷坐。持文案明朝入侍事。分付。
정조 1년 · 강
練主造成。命明政殿爲之。
정조 1년 · 목
禮曹啓言。奉常寺所報。 練主造成處所。例設於空闕矣。 英宗大王練主處所。以何殿造成奉安乎。敎以明政殿爲之。
정조 1년 · 강
命尙魯孫年幼勿論。
정조 1년 · 목
刑曹啓言。尙魯孫鍾烈。待捉來定配所發配。其餘孫錫伊年六歲。斗錫年三歲。何以爲之。敎以年幼者勿論。
정조 1년 · 강
命罪人趾海等。移配處荐棘。
정조 1년 · 목
義禁府啓言。罪人趾海楸子島。述海黑山島。翼雲濟州牧移配。允之。仍敎曰。趾海述海。則移配處荐棘。
정조 1년 · 강
命罪人尹起華嚴刑取招。奴金伊各別嚴刑。期於輸款。
정조 1년 · 목
因刑曹加刑啓稟。有是命。
정조 1년 · 강
召見承旨趙㻐于興政堂。
정조 1년 · 목
予曰。承旨與事變注書偕往推鞫所。諸罪人取招後推案。使注書這這馳啓也。
정조 1년 · 강
命宗諤加刑取服。
정조 1년 · 목
敎曰。罪人李致五李持彭。旣巳就捕。今日推鞫時。一體盤問。如有端緖。如刑取服。可以面質者卽爲面質。其餘在囚罪人。一幷依前問目。嚴問取招。大抵肯綮。專在宗諤光珍。而今則致五旣拿。宗諤加刑取服事。傳于委官。
정조 1년 · 목
予曰。上注書入侍。李兢淵進伏。予命兢淵及承旨。書陸宣公奏議。內賜。命除事變注書李運彬持罪人推案入啓。予曰。罪人宗諤。更爲加刑與否。問于事變注書以奏。兢淵還奏曰。今方盤問取招。姑未加刑云矣。
정조 1년 · 목
予曰。今日推鞫。亦無端緖之現發者。殊甚可悶矣。國榮曰。罪人滯囚者甚多。其干連中別無更問之類。宜有酌處之道矣。予曰。更觀議啓後。當處之矣。予曰。同副承旨入侍。李鎭衡進前。予曰。推案捧入。予曰。推案出傳于事變注書。宗諤招辭。卽爲捧入。
정조 1년 · 목
敎曰。推鞫爲之。
정조 1년 · 강
判下金吾罪人禮男等議啓。
정조 1년 · 목
敎曰。觀此議啓。獄情尙未究覈。一如庭鞫時。良可悶也。而許多罪人之一向滯囚。亦不無矜惻之意。其中罪人禮男李宗謇李持彭柳以謙。別無可問之端。幷特爲放送。罪人朴鳳興。以景耼之養子。其在國法。有難全釋。邊遠定配。罪人李坤培。以景耼之親侄。當初逮捕。大關肯綮。而今則景耼旣已失刑。亦不可決放。且坤培之一味吞吐。不白隱情者。尤甚痛惡。嚴刑一次後。遠地定配。大抵此獄端緖。在於宗諤光珍。而尙不輸情者。節節可痛。姑爲仍囚。以待結末。李致五有面質事。一體仍囚。徐敏行依前還付捕廳。罪人崔命鳳本事姑無可問之端。而且有僞造御題詩一款。元犯跟捕間。亦爲依前牢囚捕廳事。傳于委官。
정조 1년 · 강
以洪樂純爲都總管。口傳也。
정조 1년 · 강
金吾。以罪人朴鳳興等定配啓。
정조 1년 · 목
本府啓言。罪人朴鳳興機張縣邊遠。李坤培務安縣遠地定配。幷押送。
정조 1년 · 강
遣承旨。詣 文廟奉審摘奸。
정조 1년 · 강
遣承旨詣 太廟。奉審摘奸。
정조 1년 · 강
詣 孝明殿。行夕上食。
정조 1년 · 강
遣承旨詣 元陵。仍詣 穆陵。一體奉審。
정조 1년 · 목
敎曰。副提調持加減心腎湯入侍。○予曰。李顯永疏中。申光綏事何如。國榮曰。雖是公議所在。恐不可輕先處分。下詢大臣後下批似好矣。予曰。大臣入來乎。國榮曰。以 祭官。俄已入來矣。予曰。左右相當於受 香前召見。使之留待。
정조 1년 · 목
予曰。銓曹事。臺疏中有云云。而大抵用人之道。專係於銓官。不可不愼擇矣。文學政事。本無二道。而人之才能。有難俱備。或有優於此而拙於彼者。用人之道。不可不隨其人任之職矣。國榮曰。帝舜之命九官。此可見用人以才之意。而第我朝官方。與此有異。有藻鑑者未必爲銓官。無幹局者亦或任度支。甚非綜核之道也。予曰。所奏果然。爲官擇人。可謂當今之急務矣。
정조 1년 · 강
召見大臣于興政堂。左議政金尙喆。右議政鄭存謙。
정조 1년 · 목
尙喆曰。 陵幸以何間爲定乎。予曰。春耕當在何時乎。尙喆曰。似在來月晦間矣。予曰。來望間則連値國 忌。以旬後望前擇定爲好矣。予曰。掌令成德朝所論。銓家。不當撕捱乎。尙喆曰。歷數今古。勇退者。亦豈但若水一人乎。予曰。自古勇退。似易而實難。豈可責之於人人乎。尙喆曰。臺言切實。用人之說尤好矣。予曰。郞僚事。指何以爲說乎。承旨趙㻐曰。全尙門閥。不擇才識云云矣。予曰。劉克良何時人乎。存謙曰。 宣廟朝壬辰年爲將者矣。予命讀奏正言李顯永上疏。予曰。乙未榜事。何以處之則好耶。尙喆曰。原榜若罷。則直赴者似有玉石俱焚之歎矣。予曰。卿言是矣。然原榜旣罷。則直赴者。可謂皮之不存也。雖曰皮之不存。亦不關於原榜矣。尙喆曰。然矣。予曰。罪在擧子則罪擧子。罪在試官則罪試官。此有 先朝受敎。而且一開削科之路。則亦有後弊。故至今靳允。予意有在。而上下相持。甚可悶也。予曰。直赴中以製述見參者誰耶。尙喆曰。沈能弼洪彥燮云矣。予曰。直赴則更觀後科殿試爲好。然乙未科卽是平復慶科。則革罷亦難矣。尙喆曰。己卯科獄出後。還爲復科。其時榜中人。或仕或不仕矣。
정조 1년 · 강
詣崇政殿月臺。行親押。
정조 1년 · 목
具布裹翼善冠白袍布裹帶。乘輿出興泰門。詣崇政殿月臺。降輿就版位。親押 香祝訖。以授 香室官。仍乘輿還齋室。
정조 1년 · 강
召見禮曹判書蔡濟恭于齋室。
정조 1년 · 목
予曰。禮判入侍。蔡濟恭進伏。予曰。國練祭服不爲練乎。濟恭曰。邦禮不練矣。予曰。百官祭服。皆在負版襞領。而祭服外服色則皆練乎。濟恭曰然矣。予曰。 練主埋安於 宗廟後苑乎。濟恭曰然矣。予曰。埋安非止一二處。則似有相混之慮矣。濟恭曰。埋安處似皆有標矣。予曰。 虞主造以桑木。 練主造以栗木乎。濟恭曰然矣。予謂奉審承旨林鼎遠曰。執事不足。則亦以陰官前銜差出乎。鼎遠曰。不得差出云矣。
정조 1년 · 강
副校理尹塾疏陳病狀乞遞。賜例批。
정조 1년 · 강
延豐君李★(土+甲)席稿陳章。賜批。
정조 1년 · 목
疏略曰。尙魯凶逆之女。卽臣之子婦也。聞于春曹。卽爲離異矣。及其追律還收也。還爲率來。修撰朴天衡之疏出。而臣之罪無所逃矣。至於吾家慶之說。臣旣被論中一人。則安知不箚着臣耶。父子夫婦之倫。有若斷而復續。人或以爲不幸之幸。而臣亦隨問而應而已。顧何嘗有可慶而謂之慶乎。臣治疏將上。伏見掌令尹弼秉之疏。論斥尤峻。席稿陳章。恭俟嚴誅。批以使卿設有是。其不過率口而發。卿其勿辭。
정조 1년 · 강
持平徐郁修疏陳母病乞遞。批許救護。
정조 1년 · 강
獻納成德朝上疏陳勉。賜批。
정조 1년 · 목
疏略曰。臣本寡聞謏識。重以病思昏錯。惟其一息猶在。玆將一斑之窺尾附。伏願垂察焉。謹按易曰。易簡而天下之理得。肆昔聖帝明王。端拱垂衣。若無所爲。而百度順軌。萬化傒應者無它。只從方寸虛靜之地。而廓然大公。儼然至正。坐收百官衆職之成功。卽所謂易簡之道也。降而後辟。萬機猶運。細務必親。而弊弊彌縫。日亦不足。則是皆不得乎易簡之道。而受其病耳。又按易曰。惟君子爲能通天下之志。衆情之不通。受善之未廣。容諫之未恢也。若稽。堯與舜之爲君。神聖。贊其德則曰。舍已好問而已。蓋居高位履至尊。握刑賞操威福。順之則易。逆之則難。於是靡然唯諾。莫敢矯非。所以天下之情不通。而亂亡之禍隨至者也。又按易曰。井渫不食。爲我心惻。夫天之生才。將以需世備用。而今反委棄不收。其爲惻傷。無過於是。肆惟古先聖王。求賢如渴。旣已拔茅連茹。彙征在朝。而若其鑑別之方。則只聽於國人之皆可。而不以一毫私好。參於其間。此所以擧措之間。而人情自服者也。求才之詔。屢下於前席。愼簡之方。另飭於銓部。而大臣曾不以薦一賢能爲已任。銓曹遷除。只循顏面情分。而吏之廉良。士之操檢。未聞採錄。或臺論峻發而恬不知耻。抗顏揚眉。惟恐一日之無官。此錢若水所以勇退於急流者也。郞僚擧擬。輒下擇差之敎。則只較門閥高下。資歷淸濁。夫尙閥之風。始於曺魏。襲謬未革。眞世家之利而非國家之福也。昔我 祖宗盛際。用人無間遐遠。魁碩多出寒門。至於潘碩枰劉克良。身係賤籍。而卒爲名臣良將。蓋其天賦之均。不以貴賤而有間。忠愛之性。不以疏遠而或後。伏願殿下。深念此理。隨才引用。無使不食之井。爲行人之惻。臣卽接日昨朝紙。僞撰王言。布播八路。必有大憝巨慝。潛挑暗煽於隱微之際。似非一二妖宦所可獨辦。董飭有司之臣。勤加詗察。究得囮魁。痛絕根柢。斷不可已也。批以三條陳勉。予甚嘉之。末端事。當留意。爾其勿辭。上來察職。
정조 1년 · 강
司諫李顯永疏論申光綏李顯模。兼陳科弊。賜批。
정조 1년 · 목
疏略曰。臣方乞免。何敢以見職自居。而噫如麟謙恒簡者。實萬古所無之逆。究其所以醞釀發縱。則申光綏是已。憑恃禁臠之親。席其兩父之勢。交結凶醜。自作窩主。論其罪犯。實爲諸賊之根柢。豈可以其身之已故。而王章不擧乎。申光綏爵秩亟施追削。至如厚謙。是何等凶逆。而未施肆市之典。其兄其弟之只逐鄕里。又何失之太寬耶。幷絕島散配。 山陵擇吉。是何等至重至敬之事。而前都事李顯模投進一疏。旨意駭妄。顯有沮敗之意。罷職未足以懲其罪。亟施竄配之典。伏覩我殿下臨御以來。以正士趨嚴科場。爲急先之務。甚盛擧也。世所稱臣擘之幣。奔走於勢利。覬覦於貨財。士習之不端。未必非此輩之故也。如京中之高鳳煥。松都之李煥龍。湖南之李行徽。湖西之盧兢一。世之最稱名者也。礪俗之道。不可不嚴繩此四人。令該曺該道。刑配邊遠。泮庠之製。其法甚盛。而年前述海之主泮試也。不以其文。先物色。其所被選。半是口尙乳臭之兒。同選之中。稍欲自好之士。羞稱某年之試。述海所考泮庠兩解。一幷削榜可也。批以申光綏事依施。厚謙兄弟散配事。其他凶逆親屬。尙有不配者。予非忽於嚴懲也。李顯模事。何必深責。削去仕版可也。四人事及泮庠事依施。爾其勿辭察職。
정조 1년 · 강
下勸農綸音于八道兩都。
정조 1년 · 목
敎曰。農者。天下之大本。民之所以爲天者也。歲首董飭。卽我 列祖務本之盛念。而守令七事。農又居首。則其在承流之臣。守土之官。罔敢或忽。事理當然。而逮至挽近。便作文具。無一實效。可勝歎哉。沈今年歲首。卽予元年元朝。凡在恤民之政。安民之道。宜無所不容其極。以體我 列祖子惠之德。而惟其莫切於民產。最關於邦本者。惟農事是已。噫古語有之。一夫耕之。十人食之。霑體塗足。夏畦爲甚。而秋場纔收。冬糧輒竭。官租催納。甕盎亦空。蔀屋呼庚之狀。如在目中。聊知終歲之勤勞。竟歸王國之用。官府之需。則雖使日闢閒土。歲起荒田。民產之不敷。固無怪矣。重之以莅民者。未有佩犢之戒。趨末者實多遊食之弊。不幸而間値饑饉。則餓殍載野。赤子塡壑。勢之然也。經曰。三年耕。必有一年之食。又曰。旣富方穀。旣不得仰事俯育之樂。則又何責親君死長之義哉。嗟我分憂之臣。體宵旰之愍恤。念民生之疾苦。省耕課農。補其不足。堤堰灌漑。務興實惠。滿車盈箱。爲農夫之慶。遺秉滯穗。伊寡婦之利。使地無遺利。民樂其業。庸副今日勤懇之諭事。下諭于諸道之臣兩都留守。
정조 1년 · 강
下恤民綸音于咸鏡江原道觀察使及北道監賑御史。
정조 1년 · 목
敎曰。予以寡昧。纘承我 列祖丕丕基。志切愛民。政先利物。而治未及於朞月。化未及於生民。夙夜祗懼。罔或暇逸。矧玆新正。卽予元年。陽春布和。萬物方暢。思欲對天之時。體天之仁。普濟我億兆生靈。而不幸東北二方。饑饉最甚。旱澇風雹。收穫無幾。凍餒殿屎。流散居多。有土之民。無穀可食。無土之民。失所靡依。催稅納租。室家如磬。扶老携幼。道路行丐。噫予爲牧民之主。一支之飢。猶已之飢。一支之寒。猶已之寒。況今之萬姓顑頷。如在溝中。爲民父母。使赤子不獲其所者。究厥咎責。職由一人。言念兩道。玉食靡甘。賙賑之策。夙宵講究。旣付於道臣。申之以御史。守令之辭陛者。亦莫不諄諄面飭。凡在分憂之責者。體予至意。夙夜孜孜。着意撫摩。盡心賙恤。使飢困者免於溝壑。流亡者得以安堵。又其種糧之俱之者。耕牛之不給者。區劃勸分。毋令東作失期。以貽嗣歲之憂。嗚呼一命之士。存心於愛物。猶爲所濟。況予爲一國之主。豈不能活我兩道之民乎。咨爾監司曁御史。申飭列邑。布告父老。凡可以利吾民而濟吾民者。或以便宜。或以狀聞。俾有實效。東北子大夫之有私積者。苟能體朝廷之德意。以獨活爲耻。周急恤窮。多能全活。則豈惜褒賞之典乎。嗚呼德未能格天。惠未能及民。至於蕩析離居。今雖發倉移粟。董飭分賑。是不過使飢者旣死。走者復還而已。是豈足爲安生樂業之實惠也哉。又敎曰。今下備忘記。下諭于咸鏡江原道觀察使及北道監賑御史。
정조 1년 · 강
命春到記。分製講試取。
정조 1년 · 목
敎曰。春到記。當依舊例分製請試取。明日朝食堂到記。禮房承旨馳詣取來。
정조 1년 · 강
命遣吏郞。摘奸諸執事淸齋。
정조 1년 · 목
社稷祈穀祭。在明日也。
정조 1년 · 강
璿源殿行祭。 徽寧殿　延福殿展謁。 景慕宮行酌獻禮。 毓祥宮展拜。 義烈宮命行禮。
정조 1년 · 목
敎曰。 璿源殿行祭。 徽寧殿展拜。當自內爲之後。 延福殿展謁。依例爲之。 景慕宮展拜時。兼行酌獻禮。以此知悉。 毓祥宮展拜。依例爲之。義烈宮。以自內行禮磨鍊。
정조 1년 · 목
予出示備忌曰。昨日未暇頒示。今日卿等入侍。見之。尙喆存謙曰。伏覩綸音。辭旨藹然矣。尙喆曰。初六日諸處展拜時。一日內似難盡爲行禮。何以擧行乎。予曰。所奏誠然。初六日先行 璿源殿酌獻禮。仍詣 徽寧殿　延福殿展拜後經宿。翌日詣 景慕宮展拜。還宮時歷拜 毓祥宮　義烈宮好矣。尙喆曰。如是磨鍊。似甚便好矣。予曰。依此擧行之意分付。尙喆奉進內下日記奏曰。文字間多有誤字及文義可疑處故。皆付標以入矣。予曰。逐段讀奏可也。尙喆讀奏。予曰。左相看字甚精。付標處皆好。須依此改之也。至李㴤金相福事。予曰。李溎事何如。至趨附獜賊。隨時俯仰。世所共知。而向來䄂箚。尤極非矣。陳疏或可。而䄂箚則怪矣。且厚謙。罪惡旣彰之後。不啻若腐鼠孤雛。則其所聲討。雖非渠箚。豈無他人乎。其欲然自揜之。狀如見肺肝。尤可痛也。尙喆曰。與獜賊往來交遊。果有其時傳說矣。承旨洪國榮曰。李㴤。論其罪狀。固不足惜。而直謂之逆則未也。愼恤之道。宜加酌量矣。予曰。然矣。渠雖無狀。謂之逆則過矣。然載錄於日記。則當有自下爭執之論乎。國榮曰。臺論峻發。勢所必至。自上酌量處分乎矣。予曰。如李㴤輩。何足渠責。旣欲附生。則不必載錄於日記。雖不載錄。渠豈可復齒於人乎。尙喆曰。然則李㴤事。何以爲之乎。予曰。刪抹無妨矣。國榮曰。金相福若直斷以邦憲。則無容更達。而不然。則亦有酌處之道矣。予曰。金相福事。日記中旣錄其緊關。則不必逐條立斷矣。予曰。予在春邸時。已習於日記。便成課工。若一日暫廢。則殆同無所事矣。國榮曰。伏覩案上有小册。邇來亦不廢日錄乎。予曰。此非漫錄。略記日所爲事。自附於趙抃焚香告天之意矣。
정조 1년 · 강
歲首展謁日。 毓祥宮　義烈宮。命展拜。
정조 1년 · 목
敎曰。歲首展謁。當日展拜於 毓祥宮　義烈宮。曾有册子手敎。而昨日未及下敎矣。以此令該曹知悉。磨鍊儀註。向者禮判入侍。欲論未果。李春例有展拜取稟草記。此則稠疊。勿爲事分付。
정조 1년 · 강
眞殿。命初六日曉前行禮。
정조 1년 · 목
敎曰。動駕旣已經宿爲定。則宜有傳敎矣。大臣旣奏一日之內。必多窘速。 眞殿亦當曉前行禮。初六日昌德宮經宿事分付。
정조 1년 · 목
國榮曰。講筵停撤多日矣。今當歲首。晉接儒臣。討論經史似好矣。予曰。卿言正合予意矣。
정조 1년 · 강
召見承旨徐有防。校理李在學。修撰閔養燮于尊賢閣。
정조 1년 · 목
予曰。俄者所下綸音及備忘記。儒臣見之否。在學曰伏覩矣。予曰。綸音若已正書。一本持入。予命承旨讀奏。徐有防讀訖。予曰。誤字改書頒布事。分付政院。予曰。玉堂出去。考禮記三年耕大文卷持入。養燮承命考入。予曰。陸宣公奏議持入。予命在學讀奏議訖。予曰。適有內饌。雖於此時。有異宣醞。故特召之。須與儒臣分味好矣。
정조 1년 · 목
敎曰。日氣頗有春意。許久停筵可悶。明日晝講爲之。
정조 1년 · 강
遣承旨詣 社稷。奉審摘奸。
정조 1년 · 목
祈穀祭在明日也。
정조 1년 · 강
命增廣。以春間擇日。式年試。秋間退定。
정조 1년 · 목
禮曹啓言。今年乃聖上卽位元年。設科取士。寔是應行之典。增廣請依例擇日行會。允之。又啓言。增廣擇日擧行事允下矣。大比科初覆試。雖已擇日。增廣事體甚重。各項吉日。以春間推擇。而式年試。以秋間退定。允之。
정조 1년 · 강
命明日製講試取。崇政殿爲之。
정조 1년 · 목
承旨洪國榮。以殿座處所啓稟。敎以明日當於崇政殿製講試取。儀曹知悉。
정조 1년 · 강
命晝講。待下敎擧行。
정조 1년 · 목
敎曰。今日以祈穀齋戒。中日不爲設行。則晝講亦爲待下敎擧行。
정조 1년 · 강
召見閣臣及藥院提調江華留守于興政堂。內閣提學黃景源。直提學洪國榮。直閣李秉模。藥房提調徐命善。江華留守金鍾秀。
정조 1년 · 목
承旨鄭民始曰。兵水使陞遷後傳授密符。院吏齎去。事甚疏忽。合有變通。予曰。所奏誠然。從後更稟。予曰。全羅兵使密符齎去院吏。姑勿出去。待下敎出去事分付。予曰。提學明年當入耆社乎。景源曰。臣生於戊子臘月立春後故。以己丑生行世。仍命宣饌。予曰。歲改有日故。欲見卿等而召之矣。予曰。江華留守交龜於何處乎。鍾秀曰。陽川縣矣。予曰。長寧殿奉審爲之乎。鍾秀曰。例於至任後。卽爲祗肅矣。景源曰。闡義昭鑑刊布時。幷刊諺解。今番纂輯廳。亦刊諺解頒布好矣。予曰。從當議定。予曰。明日科次製述。當先畢於講經乎。命善曰。若出長文。則未能預度。而不然。則製述當先矣。予曰。表賦難易何如。命善曰。表難於賦矣。
정조 1년 · 강
命擇試官嚴科場。
정조 1년 · 목
承旨乎國榮啓言。增廣。大比之科也。科規雖未及變通。而科場之不嚴。士習之不正。不可不先爲釐正。申飭於諸道試官。敎以先擇試官然後。可以責嚴科場正士習之道矣。
정조 1년 · 강
召見承旨鄭民始李鎭衡。纂輯郞廳李秉模李在學于尊賢閣。
정조 1년 · 목
予曰。到記合爲幾人乎。民始曰。可九十人矣。予曰多矣。崇政殿道西庭分坐。則足可容矣。此中當有實才。而何以則各自製呈。無混雜之弊乎。民始曰。雖嚴飭。而士習猝難變矣。予曰。向來輸試被抄人。皆實才矣。壯元善作。而徐龍輔尤爲奇特矣。徐龍輔日記。幾何修整云耶。民始曰。姑未修入云矣。予曰。纂輯廳今無事役乎。秉模曰。日記尙未修整入來矣。予曰。明日試士時。當頒紙乎。民始曰然矣。玉堂中誰入試望乎。在學曰。無見差者矣。予曰。李普觀面䫉比前何如。而年紀幾何。在學曰。年近六十而顔貌衰老矣。予曰。陸宣公奏議。何當刊印乎。在學曰。板本今方較準。數日後可以始刊矣。予曰。當爲幾卷乎。在學曰。當爲三卷矣。予曰。奏議入之。予曰。一卷張數爲幾何。而合一秩爲幾張乎。鎭衡曰。合爲二百六十一張矣。命玉堂及直閣。分讀奏議訖。予曰。陸宣公奏議。言甚切實矣。鎭衡曰。非但言議切實。道學兼備矣。
정조 1년 · 강
飭文臣朔書之規。
정조 1년 · 목
校理李在學啓言。文臣朔書之規。近成文具。楷守之自書者固尠矣。事體道理。太欠誠實。此後則必皆自寫以呈之意。各別申飭。敎以所陳誠是。自政院另加申飭。
정조 1년 · 강
詣 孝明殿展拜。還御崇政殿。設春到記。仍行科次。讀券官鄭存謙蔡濟恭沈履之。對讀官李秉鼎李義翊李秉摸李敬養。○考官金陽澤徐命善李在簡。參考官李普觀李崇祜沈念祖金憙。
정조 1년 · 목
具布裹翼善冠白布袍布裹帶。乘輿出興泰門。詣孝明殿展拜。還詣崇政殿降輿陞。座諸試官行禮訖。以擬商朝群臣賀漢南諸候。聞解網三面而德及禽獸。歸之者四十六國爲表題。命書題訖。敎曰。先頒紙後懸題。又敎曰。大司成申飭儒生。使之整齊分坐。勿爲雜亂。又敎曰。分付結束色。地排不足。則空石鋪之。又敎曰。闕門不閉。雜人出入。事極駭然。禁喧郞廳推考事分付。命懸題。存謙曰。限酉時太晩矣。敎曰。稍緩時限。使之盡意製呈無妨矣。敎曰。儒生雜坐。不能整齊。事甚駭然。分付試所承旨及大司成。以若不整齊。當爲停擧之意申飭。有防曰。入場儒生。不卽整齊。師儒之長。不可無飭。推考。敎曰。國子長推考。掌色停擧。敎曰。下直邊將及武弁初仕人入侍。詢姓名履歷及武技。至位羅萬戶吳顯周。予曰。汝下去。將何以治鎭。顯周曰。撫恤土卒。當盡心爲之矣。命承旨讀宣諭訖。予入小次。命副提調洪國榮。持加減腎氣湯入侍。予還御殿座敎曰。講生尹德性李升運。俱純通。當以製述比較。卽爲懸題。敎曰。製述試券捧幾軸乎。鼎遠曰。合爲六十三張矣。又敎曰。白文呈券幾人乎。坼封知名以奏。民始曰。皆是鄕儒矣。敎曰。大司成推考。雷同儒生停擧。○敎曰。製述居首進士李百亨。殿講居首幼學李升運。幷直赴殿試。製述之次進士李翼晉。殿講之次幼學金治正蔡弘直。竝直赴會試。其餘殿講之次儒生。依昨年秋到記。分等捧傳旨。
정조 1년 · 목
命讀製講入格試券。予曰。近來科表。比前稍勝耶。國榮曰。不出表題。已多年所故。儷文尤不成樣矣。近來則稍勝。以此觀之。一世之趨向。專在於在上者所尙如何矣。予曰然矣。
정조 1년 · 강
吏曹判書李徽之陳疏辭職。賜批。
정조 1년 · 목
批以不當以經一都政。爲必遞之限。已諭於筵席。且畀卿銓任。取卿耿介。則豈可復循例讓。卿勿過辭。卽爲行公。
정조 1년 · 목
敎曰。吏判批下莫重文字製進之事。豈可以不當引之引。一味違召乎。待開門牌招。申飭行公。
정조 1년 · 강
元陵位田。命以漆原縣猪島等處劃屬。
정조 1년 · 목
禮曹啓言。 元陵位田。以漆原縣猪島等處劃定。而果是空閒之地。問於本道監司。則關粘縣監牒呈。果有。耕墾處。假令爲五六十結云。劃屬本 陵。御覽成册修正上送事。請分付。允之。
정조 1년 · 강
兵曹判書洪樂性陳疏辭職。仍請遞春秋兼銜。賜批。
정조 1년 · 목
與監事鄭存謙。有親査應避之嫌也。○批以所辭過矣。勿辭行公。春秋兼銜。下該曹稟處。
정조 1년 · 강
詣 孝明殿。行晝 茶禮。
정조 1년 · 강
命明日 璿源殿祭物。當自內措備。 祭酒早爲待令。
정조 1년 · 목
敎曰。副提調持加減心腎湯入侍。○予曰。吏曹判書入侍。卿之辭遜太過。何爲此文具之事也。李徽之曰。是由中。非餙讓也。予曰。 景慕宮親祭文中。有可改處故召之。退出後付標入之。
정조 1년 · 강
命都承旨外。諸承旨幷推考。
정조 1년 · 목
敎曰。副提調都承旨入侍時。他承旨入侍事。下敎已久。而尙不入侍。喉舌之義安在。事未前有。亦甚慢忽。俄者入侍都承旨外。在院諸承旨一幷推考。他承旨入侍之命置之。
정조 1년 · 강
命陽德縣監李夔。寧遠前郡守李延弼。限畢賑仍任。
정조 1년 · 목
備局因箕伯狀請。啓稟請仍任也。
정조 1년 · 강
以河恩君垙爲都總管。口傳也。
정조 1년 · 강
召見入格儒生于興政堂。
정조 1년 · 목
予曰。儒生進前。李百亨李翼晉進伏。命各誦科作訖。敎曰。李百亨誰之族乎。百亨曰。故參判李匡德之族也。予又問李翼晉。翼晉曰。栗峯察訪李羽晉之弟也。予曰。李百亨則當觀殿試。益加努力也。予曰。儀者入侍有命。而擧行太緩。極爲非矣。且予非求助。則初不頻接。而諸承旨互相推諉。不卽膺命。道理似不如是矣。承旨林鼎遠曰。例於儒生入侍。右承旨擧行云故。探問之際。以致遲緩。不勝惶悚矣。予曰。道理不當如此。一番面飭。烏可已乎。此後須相告戒。惕念奉行也。
정조 1년 · 목
予曰徐龍輔日記。幾何入來乎。使之隨記卽入。而未及修整者。亦爲催促。又敎曰。經國大典禮典卷入之。又敎曰。同副自旨入侍。民始持禮典卷。與李鎭衡進伏。敎曰。國朝榜目及文獻備考科擧卷持入。徐龍輔日記中。五月日記先入。又敎曰。庚申年八月日記入之。
정조 1년 · 강
命曰出前開門。天明後聚軍。
정조 1년 · 목
敎曰。宮城開門。雖以差早。兵曹節目啓下。閣門日出前開門。而軍兵天明後聚軍事。卽爲分付各軍門。
정조 1년 · 목
予曰。北道漕送之穀。果無不足之慮耶。國榮曰。前後劃給。幾準所請。賑政似無不給之患矣。予曰。賑濟之要。專在於精抄均分。而抄飢難免淸雜之弊。分穀易有尾閭之患。爲守宰者。若非其人。則賑穀雖多。亦何益哉。國榮曰。日前備忘記。辭旨懇惻。爲今日守宰者。曷敢不仰體宵旰之憂乎。
정조 1년 · 강
掌令朴在源。以父病陳疏辭職。批許救護。
정조 1년 · 강
獻納成德朝縣道封章辭職。仍懲討。賜批。
정조 1년 · 목
疏略曰。新化淸明。天討纔行。而網漏猶多。至於和緩爲造亂之首。而恩秩自如。泰淵爲獜謙之瓜牙。而尙自假息。臣旣在言地。不能隨諸臣之後。力加聲討。以回天聽。其失職孤負之罪。又不止爲常禮之虧缺也。批以所陳當留念。爾其勿辭。上來察職。
정조 1년 · 강
給昆陽郡渰戶恤典。
정조 1년 · 목
慶尙監司李衍祥。以昆陽居良人姜六月金等渰死馳啓。敎以令本道恤典擧行。
정조 1년 · 목
國榮曰。動駕時刻已至矣。予曰。當展拜 孝明殿後動駕。以此分付。
정조 1년 · 강
詣 孝明殿　徽寧殿展拜。仍詣 延福殿。行酌獻禮。
정조 1년 · 목
具布裹翼善冠白袍布裹帶。乘輿出興泰門。詣 孝明殿展拜後。出崇政門降輿乘輦。詣昌德宮。○敎曰。大駕過留陣時。禁將只當祗迎。而直爲俯伏。分付宣傳官。招問該校知入。仍敎曰。介胄不拜之義。曾已下敎。行陣旣與班列有異。則禁營陣中。大將殊甚失儀。當該大將李漢膺。爲先推考。至肅章門。降輦乘輿。出萬安門。詣 徽寧殿展拜。仍詣 延福殿奉審後。行酌獻禮。禮畢。由協陽門還內。
정조 1년 · 강
召見時原任大臣于永依舍。領敦寧金陽澤。左議政金尙喆。右議政鄭存謙。
정조 1년 · 목
予曰。將詣 璿源殿奉審 影幀。大臣入侍。領敦寧金陽澤。左議政金尙喆。右議政鄭存謙進前。予詣 璿源殿。就板位展拜訖。陞殿詣榻前奉審。又奉審樻中奉安 影幀。予曰。殿上奉安 影幀。綃本渝色。當以樻中 影幀。奉安于殿上矣。尙喆曰。昔年重摹。實出於 先大王遠慮之 聖意矣。予曰。奉安後當行告由。左相考見前例而來。尙喆奏曰。戊辰年 永禧殿奉安時。行 大享。而至於 璿源殿。則無前例矣。予曰。旣無前例。當自內行告由。祭文則如申製進。行禮時只承史入來。
정조 1년 · 강
詣 璿源殿。行酌獻禮。
정조 1년 · 목
具布裹翼善冠白袍布裹帶。詣 璿源殿。就版位行四拜禮。禮房承旨趙瑍。奉祭文進前。予陞殿詣香案前三上香。承旨洪國榮讀祭文訖。降復位行四拜禮。禮畢還內。
정조 1년 · 강
推兵曹判書洪樂性。
정조 1년 · 목
敎曰。宣傳官擇差之敎。非止一再。而其所苟充。未有甚於今番都政。兵曹判書洪樂性推考。宣傳官洪致範。不擇之尤甚者。相當職武弁中。卽爲相換。不能檢飭。致有此不能傳命之擧。焉用此宣傳官爲哉。行首宣傳官具以謙。爲先推考。
정조 1년 · 강
詣 景慕宮。行酌獻禮。仍詣 毓祥宮　義烈宮展拜。
정조 1년 · 목
具布褁翼善冠白袍布褁帶。秉輿出協陽門。至進善門降輿乘輦。詣 景慕宮降輦乘輿。詣齋室行禮。詣版位展拜後。仍行酌䭾禮。禮畢。駕至 宗廟前路。○ 敎曰。禮房承旨馳詣 太廟及 永禧殿。祭官摘奸以來。○詣 毓祥宮展拜後。降輿乘輦。轉詣 義烈宮。路狹不能容侍衛班行。敎曰。未知道路之狹窄。至於若此。今日動駕時。班列不能成樣。致使觀瞻有駭。事甚未安。動駕傳敎。旣已多日。則該掌之臣。何不趁卽稟啓。以至如是窘速乎。漢城府堂上。一幷爲先推考。 義烈宮辰拜後還宮。駕入興化門。敎曰。右班祗迎侍臣。不知鞠躬。而至於俯伏。俄已申飭武將。而讀書學士又如是乎。右班侍臣一竝推考。至崇政門降輦乘輿。直詣齋室。
정조 1년 · 강
詣 孝明殿。行春 享。
정조 1년 · 목
具衰服詣板位。俯伏哭四拜如前儀。詣盥洗位盥手。陞自東階詣尊所。近侍酌酒訖。詣 香案前三上香。獻酌如前儀。俯伏興小退跪。大祝讀祝訖。降復位。亞獻官終獻官行禮如前儀。予俯伏哭拜如前儀。大祝納 虞主。予詣望燎位。大祝奉祝燎於坎。禮畢還齋室。
정조 1년 · 강
御興政堂行晝講。知經筵蔡濟恭。特進官李重祐。承旨林鼎遠。玉堂鄭宇淳李儒慶。宗臣安昌君燝。武臣李弘圭。假注書金勉柱。記注官卜台鎭記事官林錫喆。
정조 1년 · 목
講春秋。○儒慶曰。春秋一部。卽是懲討之義。向日兩罪人直放。乃在合辭方張之時。此等大處分。似宜問于大臣及三司然後。可以爲之。予曰。所奏是矣。當留念矣。儒慶曰。頃日假作綸音。私相傳播者。卽千古所未有之變怪也。其時酌處。皆不過愚夫傳誦者。別無可疑之跡。則特敎白放。孰不欽仰。而鞫獄至重。其在審愼之道。似宜下詢三司後處之。予曰。其時雖問大臣。而玉堂之言。亦有意見。當留念矣。
정조 1년 · 강
吏曹參判沈履之陳疏自引。賜批。
정조 1년 · 목
疏略曰。以享官之不善愼差。自速責敎。惶懍震越。雖荷曲加容貸。在臣分義。何敢晏然以見職自居乎。批以不過一時飭敎。卿其勿辭。入來參政。
정조 1년 · 강
右承旨趙瑍疏陳母病乞遞。賜批。
정조 1년 · 목
批以方命許遞。便意救護焉。
정조 1년 · 강
遞承旨趙瑍徐有防。以李義翊李秉鼎代之。
정조 1년 · 목
敎曰。受由承旨許遞。前望單子入之。
정조 1년 · 강
有政。吏曹參判沈履之進。
정조 1년 · 목
以徐郁修爲持平。趙尙鎭爲校理。洪樂純爲大司成。
정조 1년 · 강
召見藥院提調徐命善。承旨李秉鼎于尊賢閣。
정조 1년 · 목
予曰。綸音僞造者。終未捉得乎。命善曰。非久當斯得矣。予曰。承旨爲國子長時。昨冬陞學。皆抄實才乎。秉鼎曰。見參者皆是儒家子孫。而文亦實才矣。予曰。掌議復古之後。澆雜之習。比前何如。秉鼎曰。稍勝矣。
정조 1년 · 목
予曰。近來陳戒之言。寂無聞焉。今日晝講。儒臣以罪人放送事。有所陳達。殊可嘉也。予曰。軍器提調入侍。張志恒進前。予曰。武備之疏虞。莫甚於近日。脫有緩急。將何所恃耶。予旣責卿以修擧之政。卿須專意爲之也。志恒曰。近來軍器不成貌樣故。臣方連爲修補矣。國榮曰。敎鍊兵卒。繕治器用。務盡其方之意。另飭諸將臣。予曰。其在有備無患之義。不可不着意修擧矣。
정조 1년 · 강
召見承旨李秉鼎。守奉官李獻祜于尊賢閣。
정조 1년 · 목
予曰。守奉官誰之族乎。秉鼎曰。完伯李普行之侄也。敎曰。 景慕宮門外。林木稀疏。待春和卽爲植木。獻祐曰。謹依下敎擧行矣。又敎曰。完伯善於爲政。試以殿最觀之。可知其秉公。自此南道。庶可以忘憂矣。予曰。近來玉堂無陳戒之語。今日講筵。儒臣所奏可嘉。特出擧條。謄布於明日朝紙。
정조 1년 · 목
敎曰。李稷特放。
정조 1년 · 강
召見藥院副提調洪國榮及下直守令玉堂上下番于尊賢閣。副校理李獻慶。修撰李儒慶。
정조 1년 · 목
敎曰。副提調持加減心腎湯入侍。○予謂寧越府使李世澤等曰。下去後着實爲政。俾盡分憂之責。毋負面飭之意。仍命玉堂上下番。持資治通鑑入侍。
정조 1년 · 강
召見承旨李秉鼎李鎭衡于尊賢閣。
정조 1년 · 목
予曰。分付禮曹。近來科作謄本入之。命秉鼎讀奏訖。予曰。鄭志儉吳濬根沈念祖。皆可謂善作也。予曰。兵曹參判入侍。秉鼎與李在簡進伏。予謂在簡曰。卿父何年登科乎。在簡曰。庚申榜矣。予曰。其時仁平君入參侍衛乎。在簡曰然矣。秉鼎曰。再明殿講處所。以何處爲之乎。予曰。以興政堂爲之。
정조 1년 · 강
命生員吳鵬擧照律嚴勘。
정조 1년 · 목
敎曰。臨軒試士。何等嚴重。而又況科規嚴飭之時。有雷同之券。擧子纔命停擧。今問前大司成。果非私自傳授之事。渠以我無面分。從傍窺竊。自首於師儒之長云。不有法禁。竊用他人之作於分班定坐之後。已極無嚴。而遐土儒生。尤焉敢乃爾。其在嚴科場杜後弊之道。不可尋常處之。生員吳鵬擧。令該曹照律嚴勘事。分付。
정조 1년 · 강
命殿講侍衛。雲寶劍外。以入直磨鍊。
정조 1년 · 목
敎曰。日寒若此。殿講亦將分日。侍衛。則雲寶劍外。皆以入直磨鍊。
정조 1년 · 강
遣承旨。詣南壇三角木覓漢江。奉審摘奸。
정조 1년 · 목
敎曰。副提調持加減心腎湯入侍。○予曰。科場申飭。非止一再。而俄見試所草記。以攔入現捉者甚多。糾正士習。最是難事矣。國榮曰。其所糾正。不可責效於一朝夕之間矣。凡事之變更。反不如仍舊修擧之爲無弊也。予曰。修明舊典。果是良策。而此亦難矣。
정조 1년 · 강
召見承旨李義翊于尊賢閣。
정조 1년 · 목
予曰。御營廳敎鍊官。招入。予曰。中軍若代主將領軍。則中軍代。亦爲次次權差乎。義翊曰。中軍代。以千摠權差。有前例云矣。予曰。御校退送。都監敎鍊官招入。予曰。今番 陵幸。嗣服後初行。而且出城經宿。則軍陳間事。其宜各別申嚴。挾輦軍排行。及其他軍兵隊伍。另加申飭肅整。毋使雜人攔入。凡招以令旗者。出入折旋。一遵將臺號令例擧行。以此敎傳于於渠之大將。預爲約束申飭之意分付後。退送可也。予曰。 陵幸隨駕時。承史皆乘馹乎。義翊曰。然矣。予曰。此是嗣服後新定式。而古例則無之矣。
정조 1년 · 강
命留都營領軍。以中軍磨鍊。
정조 1년 · 목
敎曰。前例旣多留都營大將隨駕。領軍以中軍爲之事分付。以此節目磨鍊。
정조 1년 · 강
遞摠管李昌運。以李光漢代之。
정조 1년 · 목
都承旨洪國榮啓言。御營中軍。當爲留都。而李昌運。方帶摠管之任。何以爲之乎。敎以。御營中軍李昌運。摠管許遞。口傳擬入。
정조 1년 · 강
命副司直李潤成。權察左右捕將。
정조 1년 · 목
兵曹啓言。 陵幸時左右捕將。以留都御將兼察稟定矣。留都大將隨駕。領軍以中軍命下。而中軍未經捕將。以副司直李潤成。請姑令權察。允之。
정조 1년 · 강
命試場隨從金海雲。士子李德祚等。幷付刑曹。捧招。
정조 1년 · 목
試所啓言。今日試場。隨從攔入者。金海雲張得維朴得采崔得金崔厚瞻閔浩黃履福安廷櫟趙得麟。見捉於禁亂所。故使之移刑曹勘處。各其率來之士子。使禁亂官。嚴加究問。則或直招。或隱諱者。自刑曹。更當査問。而李德祚閔升大李潤培三人。爲先停擧。以待處分。敎以。幷付刑曹。今日開坐。捧招以聞。又敎曰。隨從中。不告其率來士子者杖問。若終不直告。刑推以問。明日卽齋日。今日開坐。草供捧入。
정조 1년 · 강
命刑曹堂上推考。
정조 1년 · 목
敎曰。何時下敎。而尙不捧入。事甚稽忽。刑曹堂上推考。夜深前。捧供以入。
정조 1년 · 강
遞掌令柳匡國。
정조 1년 · 목
司諫李顯永啓言。掌令柳匡國。替當奏對。擧措顚錯。大損臺體請遞差。從之。
정조 1년 · 강
金吾。以罪人致顯智島。致良古今島移配安置。啓。
정조 1년 · 강
命時囚鄭濡議處。
정조 1년 · 목
金吾。以濡刑推得情。啓。敎以。爲先汰去。除刑推。議處。
정조 1년 · 강
勘放時囚趙來鎭。
정조 1년 · 목
義禁府啓言。趙來鎭告身。盡行追奪。減死定配。敎以。功議。各減一等。
정조 1년 · 강
召見江華留守金鍾秀于尊賢閣。
정조 1년 · 목
予曰。纂輯諸堂所撰。卿已見之否。鍾秀曰。見之矣。予曰。已與大臣。有所酬酢。而待諸作之畢成。會商折衷好矣。鍾秀曰。果有先爲稟定者。諸堂之逐月分排者。所掌各異。若依闡義昭鑑例。皆立綱分目。好矣。臣意。則先使大臣。逐段立綱爲宜。予曰。凡書例。以綱爲主。依所達爲之。好矣。予曰。纂輯廳所下凡例。持入。鍾秀曰。依此凡例。似好矣。明義錄一篇肯綮。賊魁爲大。而聽政時事尤大。當以徐命善之疏爲起頭。而次敍其下矣。予曰。卿言是矣。
정조 1년 · 목
敎曰。副提調持加減心腎湯入侍。
정조 1년 · 강
命明日出宮時。 孝明殿展拜。
정조 1년 · 강
命騎曹入直堂郞罷職。軍士房承旨推考。
정조 1년 · 목
敎曰。昨日。書入遞差之金漢樞。故申飭矣。今日巡監軍單子。書入汰去之鄭濡。本曹郞廳之汰。其豈不知。事極駭然。騎曹入直堂郞罷職。軍士房承旨推考。更爲修正以入。
정조 1년 · 강
有政。吏曹判書徐命善進。
정조 1년 · 목
以金致九爲掌令。尹得養爲工曹判書。金華鎭爲兵曹參判。沈鑧爲同義禁。尹塾爲殷山縣監。
정조 1년 · 강
金吾。以罪人趙來鎭。羅州牧徒二年半定配。啓。
정조 1년 · 강
詣 孝明殿展拜。仍詣 永陵。行酌獻禮。
정조 1년 · 목
具白布笠。白袍。布裹帶。乘輿。出興泰門。詣 孝明殿展拜。還出崇政門。降輿乘馬。顧謂兵房承旨曰。昨以挾輦軍行伍整齊事。及令旗號令等節。預爲飭敎於訓御兩營矣。果已申飭約束與否。問于兩營將校也。李義翊曰。皆已聽令約束云矣。駕至晝停所。入幕次。○敎曰。京畿監司。率各務差使員。入侍。京畿監司趙時俊等進伏。予曰。此非耕作之時。而當此 陵行。必有多少民弊。未知如何耶。時俊曰。自上慮有民弊。屢勤飭敎。故凡百擧行。皆從省便矣。駕至新川橋。又敎曰。道路橋梁修治之際。慮有民弊。務從省略之意。屢屢申飭矣。今此橋梁。延裦廣大。多費民力。極爲駭然。橋梁都差使員長湍府使。記過待令。駕至 永陵火巢內。予曰。以信箭及令旗。分付訓局龍營。大駕過後。鳴鑼息鼓。使軍兵。預爲炊飯。可也。敎曰。禁軍別將宣傳官。記過。仍詣 永陵奉審。仍行酌獻禮。還齋室。
정조 1년 · 강
召見承旨洪國榮于齋室。
정조 1년 · 목
予曰。此 陵碑役。不可不趁卽爲之。而連設都監之餘。經費可悶。何以則好耶。國榮曰。此不必設廳。分付度支。使之擧行。似好矣。予曰。然矣。
정조 1년 · 강
命碑役。令度支擧行。庫舍一體修改。
정조 1년 · 목
敎曰。象設。雖以 成廟遺敎。不敢加設。至於碑役。不可不趁卽改豎。而不必設廳。令度支知委擧行。庫舍之頹落者。一體修改。
정조 1년 · 강
詣 弘陵齋室。經宿。
정조 1년 · 목
具白布笠。袍帶。乘輿。出紅箭門。降輿乘馬。詣 弘陵。敎曰。兵判御將摠戎使。作門外。具甲冑祗迎事。分付。予曰。都承旨入侍。俄者李敬懋事。聞之否。將在軍中。只見令旗。不見信箭。而輕開轅門。大失軍律矣。聞張志恒。則凝然不動云。此可謂將臣矣。敎曰。兵曹判書禁軍別將。記過。又敎曰。後廂禁衛大將禁喧郞廳。記過。此後記過者。兵房承旨稟旨擧行。永爲定式。駕至 禧孝陵洞口。
정조 1년 · 강
遣承旨。詣 禧陵孝陵。奉審。
정조 1년 · 강
弘陵洞口至崇禮門。命捧上言。
정조 1년 · 목
敎曰。 恭陵順陵事知守僕。及 永陵守僕 守護軍。奉常寺下人等。依昨秋 元陵時例頒賞事。分付戶曹。
정조 1년 · 목
予曰。 永陵。來此之路甚遠。百官軍兵。必甚疲困矣。國榮曰。然矣。聖體終日勞攘。日勢已暮。 陵上奉審。明日爲之。似好矣。予曰唯。國榮曰。湯劑何以爲之乎。予曰。今日停止也。
정조 1년 · 강
召見承旨李義翊于齋室。
정조 1년 · 목
予曰。日勢已昏。似難行展拜矣。義翊曰然矣。予曰。明日爲之矣。予曰。宣傳官一員。入侍。具純進伏。予曰。雨雪如此。侍衛軍。其將冒寒經夜。分付兵曹。饋以酒饌。敎曰。 弘陵陵上奉審時。開城留守徐有慶。檢閱徐龍輔。使之進參。又敎曰。戶判。如以 永陵碑役事落後。入侍事分付。
정조 1년 · 목
予曰。昨日之雨。軍兵能免沾濕之患乎。國榮曰。雖有雨具。露處經夜。殊甚矜悶矣。予曰。然矣。 陵幸後。隨駕軍兵。不可無慰悅之道矣。
정조 1년 · 강
召見戶判洪樂純于齋室。
정조 1년 · 목
予曰。近年以來。國家經費。月加歲增。財用漸至匱竭。初無數年之儲蓄云。此甚可悶。當今之時。必得憂國經理之才。然後可以共濟。此時此任。捨卿其誰也。樂純曰。臣素無才。度支之任。尤不近似。而聖敎鄭重。敢不竭誠。予曰。 永陵碑石。不可不及時改建。故昨有所下敎者。而不可張大始役。務從省約。趁速訖功可也。樂純曰。所入財力磨鍊後。更稟擧行矣。予曰。陰記當製下。戶判寫之。
정조 1년 · 강
詣 弘陵。行酌獻禮。仍還宮。
정조 1년 · 목
具布裹翼善冠。白袍。布裹帶。乘輿。詣紅箭門內版位展拜。詣 陵上奉審。仍行酌獻禮。還入幕次。改具白布笠。白布天翼。布帶。乘馬。左議政金尙喆啓言。幸行時道路摘奸。自京至 永陵五十五里。自永陵至 弘陵二十五里。磨鍊啓下者。難免不審之責。道路修治。亦多疏虞。前兵曹判書洪樂性。京畿監司趙時俊。請幷罷職。敎曰。前兵判罷職。畿伯記過。仍敎曰。京畿監司趙時俊記過。晝停所待令。又敎曰。宣傳官奪符以來。又敎曰。別雲劍金孝大。明陵奉審。別雲劍預差陞實。又敎曰。 弘陵守僕守護軍等。依昨年 元陵例施賞。 五陵守僕。亦爲施賞。又敎曰。京畿監司。內下豹皮一令賜給。地方官坡州牧使。高陽郡守。內下弓矢賜給。至晝停所下馬。詣幕次。敎曰。今番御前前排手。令本都監從厚施賞事分付。小頃乘馬。敎曰。禁軍別將。京畿監司。長湍府使。慕華館前路待令。駕詣慕華館所。敎曰。禁軍別將李敬懋拿入。敎曰。凡軍中之鳴鑼息鼓。皆有節次。大駕過後。如訓局之爲。可也。雖或前排之誤傳軍令。身爲將臣。不爲爭執。經徑先解嚴。如此則設有緩急之時。豈足恃乎。且昨日旣在陣中。不見信箭。只從令旗入來。此亦大違軍律矣。敬懋曰。兵書有令旗信箭俱入之文。故果不能商量。徑先入來矣。敎曰。其時令旗信箭。俱爲出送。信箭則空往空來。其果成說乎。大關紀律。不可容恕。而此異於敎場息鼓之失。故參酌安恕徐事分付。退出。又敎曰。自 永陵。詣 弘陵時。路出 禧 孝陵火巢內。咫尺之地。修治之際。必有震驚之慮。且此路。卽是山麓間小路。則鑿山通道之時。民弊亦必不些。大非朝家恤民之意也。事極駭然。而前兵判。雖不親審。身爲畿伯。何可只憑傳聞。亦不審愼。至有此弊耶。姑從安徐。特不罷職。只爲拿入警飭事。分付。退出。又敎曰。橋梁修治。大關民弊。故預爲下敎申飭矣。所謂深[新:I-BUILDING]川橋。旣廣且長。又不磨鍊於節目。則中間勞民。其果成說乎。潤禧曰。依例修改。橋梁長廣。一如前樣矣。敎曰。姑爲參酌安徐之意。分付。退出。又敎曰。訓鍊大將張志恒。大鹿皮一令賜給。又敎曰。昨日李敬懋。只見令旗入來。而訓將則守壁不動。可謂得體。其在勸懲之道。特賜鹿皮。使之親受也。又敎曰。右捕將李敬懋仍任。又敎曰。京畿監司。還內後來待。至廣達門。下馬乘輿。還內。
정조 1년 · 목
敎曰。副提調持加減心腎湯入侍。○予曰。禁將以下記過。幷蕩滌事分付。
정조 1년 · 목
予曰。 永陵則雖以凡眼見之。龍虎與局勢甚好。而至於 弘陵。則冗處太高。龍虎未包。似欠穩當矣。國榮曰。果如聖敎矣。予曰。神理人情。本不相遠。無論地理之如何。 弘陵之移奉于 元陵。事理當然。而數年之內。年運不合云。可悶矣。
정조 1년 · 강
宗廟事知守僕及熟手。命一體施賞。
정조 1년 · 목
敎曰。 弘陵永陵親祭時進去 宗廟事知守僕。及 弘陵進去熟手。一體施賞。
정조 1년 · 목
予曰。騎郞尹致性。昨命記過矣。更聞之。立馬時不爲具鞍待令。此是前例云。故參酌安徐矣。
정조 1년 · 강
命司僕寺所屬。令本寺施賞。
정조 1년 · 목
敎曰。司僕內外寺所屬。考例令本寺施賞。官員書員。書啓則當內下賞格矣。以此分付。
정조 1년 · 목
敎曰。副提調持加減心腎湯入侍。○予曰。因卿等之陳達。明日望 奠。將不得親行。心有所未妥矣。
정조 1년 · 강
行夜對于尊賢閣。承旨林得浩。玉堂林蓍喆。閔養燮。假注書金勉柱。記事官林錫喆徐龍輔。
정조 1년 · 목
講陸宣公奏議。○予曰。 宗廟大祝。聞有身恙云。下番玉堂進去。原差大祝之有實恙與否。使獻官草記以聞。粢盛米色品。亦不精潔云。大祝親審後。亦爲一體草記。予曰。注書持標信。傳于宣傳官。闕門及 宗廟外門留門。大祝進去後下鑰事。分付。
정조 1년 · 강
遣玉堂。詣 太廟奉審。
정조 1년 · 목
敎曰。 太廟有奉審事。旣聞下敎。下番玉堂閔養燮。大祝進去。奉審以來。
정조 1년 · 목
敎曰。深夜留門。事面何等嚴重。而近於 享日留門。祭罷後。許久不閉。豈其百官之滯留而然耶。抑或坐直之慢忽而然耶。以此以彼。殊極未妥。況雖非親祭。祭罷門閉後。始爲就寢。坐直之已所熟知。則又何其稽緩也。此後知悉。
정조 1년 · 강
政院。以京外上言抄入。啓。
정조 1년 · 목
政院啓言。京外上言六十七度內。猥濫拔去。十度抄入。
정조 1년 · 강
命試所挾册及隨從。移送刑曹。捧供。
정조 1년 · 목
二所啓言。初終場開場日。田得麟。卽李奎瑞之隨從。而以常漢。換佩李奎峻號牌。李永成李繼大。窺見棘圍。李觀德。以試紙。投禁亂所。見捉。而挾册九人。隨從二人。李奎瑞爲先停擧。其他諸人幷移送刑曹。以爲分輕重勘律。敎以。令該曹捧供以聞。
정조 1년 · 강
召見戶判洪樂純于尊賢閣。
정조 1년 · 목
予曰。 永陵碑役事。何以經紀耶。樂純曰。今方磨石。而寵籠臺。則聞在江華。故亦令輸運矣。
정조 1년 · 강
永陵碑役。命本 陵參奉地方官監董。
정조 1년 · 목
戶曹判書洪樂純啓言。碑役令本曹專管。聖意有在。碑閣營建。旣不設都監。則亦不可不使本 陵參奉與地方官。一體監董。軍丁則 三陵守護軍使役。不足。則令地方官。給價募軍。而取考庚寅 貞陵碑閣時前例。則最爲精約。請依此例。米布區劃取用。從之。
정조 1년 · 강
永陵碑閣畢役間。命戶判。除辭朝往來。
정조 1년 · 목
戶曹判書洪樂純啓言。碑閣似不可更建於舊基。臣率地師看審後。擇日開基。先使地方官董役。臣則還來。董飭石役矣。敎曰。 永陵碑閣畢役間。戶判除辭朝往來事。分付。
정조 1년 · 목
敎曰。副提調持加減心腎湯入侍。○予曰。政院日記。將爲日後考信之資。關係不輕。而近來記注。非但誤書甚多。亦有落漏者。申飭也。予曰。三月 大小斂時日記。亦不錄入云耶。國榮曰。此則其時注書。與其時翰林。相議錄出。日前已爲添入矣。
정조 1년 · 강
遞承旨徐逈修鄭象仁。以李崇祜代之。
정조 1년 · 목
敎曰。右承旨右副承旨許遞。前望單子入之。
정조 1년 · 목
予曰。今日習陳陣。何時當出去乎。國榮曰。今將進往矣。予曰。近來戎政。疏虞莫甚。都監則軍卒頗能閒習武藝。而至於禁御兩營。所謂習陣。全不成樣云。此豈備陰雨之意乎。卿雖兼察。旣當習陣。出奇試藝。明示賞罰。使士卒激勵。好矣。
정조 1년 · 강
召見藥院提調徐命善于尊賢閣。
정조 1년 · 목
敎曰。藥院提調持加減心腎湯入侍。○予曰。監試一二所。皆已出榜乎。命善曰。二所俄已出榜。一所則姑未盡出矣。予曰。榜目持入。予曰。參榜者皆有文名乎。命善曰。實才多矣。予曰。小科曾有面試之規耶。承旨林得浩曰。臣於癸未。入見景福宮面試矣。
정조 1년 · 목
予曰。今日習陣。能成樣乎。國榮曰。軍卒全未鍊習。戎政之疏虞。可悶矣。予曰。兵學指南中。以何陣試之乎。國榮曰。以長蛇陣試之。首尾不能相救矣。予曰。平時鍊習。猶尙如此。則脫有緩急。何以用之乎。詰戎之政。不可不修擧矣。
정조 1년 · 강
召見承旨李崇祜及監試試官于尊賢閣。一所試官兪彥鎬。二所試官鄭民始。
정조 1년 · 목
予曰。今番科場。士習何如。彥鎬曰。隨從之弊。猝難禁止。擧子入場後。隨從攔入者。使之曉諭出送。則出去者爲二百餘人矣。民始曰。天明後開場。而初不敢突入爭先。士習大勝於前矣。予曰。雨傘禁之乎。彥鎬民始曰。禁之矣。予曰。科儒早呈之弊。何以則俾革舊習耶。早呈者。若幷置落考。則似必有效矣。彥鎬曰。若如此。則實才又有見漏之歎矣。
정조 1년 · 강
命科場罪人李曾淵等充軍。朴商一等停擧。
정조 1년 · 목
刑曹啓言。幼學黃履福閔浩李明五等。不錄名攔入。帶率隨從。幼學李曾淵金聖坤趙德載高廷潤閔升大李德祚安聖贊李潤培洪鼎燮沈元泰等限已身。降定水軍。良人金海雲張得維安廷櫟朴得采崔得金等攔入。良人崔厚瞻趙得麟等代寫。水軍充定。幷移送兵曹擧行。私奴俊伊冒入罪。蝟島鎭爲奴。良人田得麟借佩號牌罪。牙山縣充軍。場外被捉良人金榮胤金益綱李彥國金希天奴命世。率去儒生李鉉商洪鼎命魚致大朴昇權任趾常等。雖與場內被捉有異。無次律傍照。一依攔入律。幷定水軍。私奴命世冒入罪。古群山爲奴。幼學李永成李繼大等。窺見棘圍。雖極無嚴。無可據律名。嚴刑懲礪。幼學李觀德。投試紙於禁亂所。而旣無當律。決杖放送。挾册幼學朴商一李恒俊金聖業李聖希李在容許晚李相羽鄭洪錫洪重祚等。幷令禮曹。依法典。停二擧。其中。田得麟招。渠以李奎瑞之寫手。入場時。奎瑞之號牌。解佩入去。的實。而奎瑞卽奎峻之字。而奎峻。奎瑞。旣是一人。則別無更覈之端。李奎峻率入隨從罪。限已身。降定水軍。敎以。其中。不無從輕重參酌者。率奴隨從者。奴與儒幷充軍。其他儒生停擧。
정조 1년 · 강
召見左捕將張志恒于尊賢閣。
정조 1년 · 목
予曰。李大運招辭。何如。志恒曰。大運之家。適有祭故。而光晉與宗諤同會。宗諤謄給僞造綸音于光晉云矣。金鳳煥金宗大諸罪人。別無更問之端。何以爲之乎。予曰。姑爲因囚。以待決末。
정조 1년 · 목
予曰。癸亥年大射禮。兼行謁聖。在何月乎。鎭衡曰。似在四月矣。予曰。日記考入。予曰。大射禮可謂盛擧矣。文武臣製講。續典有稟旨擧行之規。而近來此法解弛。至於廢却古例。此後則每於當朔啓稟。而自今朔爲始之意。分付政院。
정조 1년 · 강
命武臣殿講。以十九日爲之。
정조 1년 · 목
敎曰。去月當次。旣以今月退行事。下敎。武臣殿講。以十九日爲之。
정조 1년 · 강
召見承旨林得浩洪國榮于尊賢閣。
정조 1년 · 목
予曰。勅使何間當渡江耶。得浩曰。計其程道。則今月念後。似當渡江矣。予曰。勅使又將出來。經費凡節。殊甚可悶。
정조 1년 · 목
敎曰。關西守令之上來者。皆令當日下去。未下直守令。亦令當日辭朝。
정조 1년 · 강
召見藥院副提調洪國榮于興政堂。仍召見大臣以下。左議政金尙喆。右議政鄭存謙。吏曹判書徐命善。戶曹判書洪樂純。禮曹判書李徽之。
정조 1년 · 목
敎曰。副提調持加減心腎湯入侍。○又敎曰。左右相卽爲入侍事。遣史官傳諭。○予曰。遠接使卽當差出。而誰可爲之。尙喆曰。可合者方在罷散中矣。予曰。此人好矣。予曰。迎勅時服色。何如。徽之曰。前例淺淡服矣。予曰。白綿紙將入幾許乎。樂純曰。皇帝喪則萬餘卷。而皇太后喪。不過千餘卷云矣。臣於昨日。進詣 永陵。與地方官及本 陵參奉相議。使 陵軍赴役。地方官當專管。而方當勅行。地方官自多事務。將以參奉使之主管乎。予曰。碑役自京爲之。而建閣則待勅行還後爲之。好矣。尙喆曰。草圖書。姑未稟定矣。予曰。以此用之。好矣。纂輯之役。今至何境乎。尙喆曰。幾至訖工矣。
정조 1년 · 강
命回鑾時祗迎及 祭班不參人罷職。
정조 1년 · 목
左議政金尙喆啓言。 弘陵親祭時。西班進參。不過四五人。回鑾時西班祗迎。亦甚稀疏。實恙外。與祭班不參人。請幷罷職。從之。
정조 1년 · 강
命海西松都水陸操。幷停止。
정조 1년 · 목
左議政金尙喆啓言。使行連續。海西及松都水陸操。幷令停止。敎以。此時西民之役。不可不念。海西松都水陸操。一幷停止事。自備局卽爲分付。
정조 1년 · 목
以鄭尙淳爲陳慰兼進香上使。宋載經爲副使。姜忱爲書狀官。遠接使洪樂性。問禮官李儒慶。館伴李徽之。迎接都監提調洪樂純。單付。
정조 1년 · 강
以金夏材爲承旨。前望也。
정조 1년 · 강
禮曹。以宣勅後儀註磨鍊。啓。
정조 1년 · 목
該曹啓言。癸卯年皇太后傳訃。宣勅後擧哀磨鍊矣。今亦依例磨鍊。
정조 1년 · 강
召見遠接使洪樂性于興政堂。
정조 1년 · 목
予曰。因大臣所奏。特敎差遣。卿須體此意。着意擧行。前年勅行時。彼國通官輩。謂以我國紀律甚嚴。聞頗畏縮忌憚云。今番接應之道。亦各別申飭。樂性曰。謹當愓念矣。予曰。聞沿路修治太廣。路傍民田。多有被傷處云。此亦嚴飭。明曉待開門馳發。須急急前進於勅行所到處。好矣。渡江後。前例日子計之。則念後似當扺京矣。
정조 1년 · 강
兵曹。以科場充軍罪人押送。啓。
정조 1년 · 목
該曹啓言。朴昇權南陽府。沈元泰喬桐府。奴命世甕津府。俊伊保寧縣充軍。幷押送配所。
정조 1년 · 강
御興政堂。行晝講。知經筵黃景源。特進官李在簡。承旨金夏材。玉堂李在學李謙彬。掌令金致九。宗臣安春君烿。武臣田得雨。假注書金勉柱。記事官林鍚喆徐龍輔。
정조 1년 · 강
改差同義禁沈鑧。以李潤成代之。
정조 1년 · 목
金吾以推鞫時鑧在外啓稟。敎以。改差。口傳差出。
정조 1년 · 강
設推鞫于本府。委官鄭存謙。判義禁張志恒。知義禁李潤成。問事郞廳李在學。
정조 1년 · 목
敎曰。推鞫今日爲之。捕廳逮囚者。其令移義禁府。
정조 1년 · 목
予曰。各道狀啓中。恤典擧行者。政院不能照檢。每有遺漏之弊。可怪矣。國榮曰。下吏生疏之致也。
정조 1년 · 강
召見承旨李鎭衡。事變注書李運彬于尊賢閣。
정조 1년 · 목
予謂運彬曰。持此傳敎。往傳于委官。而刑房承旨若入來。使之還赴鞫坐。汝則捧推案卽來也。予曰。旣命史官。往傳判付。承旨則勿使往來。仍留參鞫之意。分付。則今此來稟。未知何故。而傳命史官。方在何處耶。注書知入。金勉柱還入奏曰。問于承旨。則以爲史官未及更來。罪人準刑不服。故更爲加刑之意。奉委官啓辭入來之路。逢史官於開陽門外。臣則來詣閤外。而史官則奉判付。直往鞫所云矣。
정조 1년 · 목
敎曰逆宦景耼窮凶極惡之罪。向於帳前。旣已綻露無餘。而徑先致斃。未伸王章。已極萬萬痛駭。而大抵僞書。決非景耼一人所可做作。今則宗諤之外。更無他究覈之道。而其間捕廳譏捕。卒又湊合於宗諤。到此地頭。宗諤雖啄長三尺。其可發明乎。加刑取服之意。傳于委官。
정조 1년 · 목
敎曰。副提調持加減心腎湯入侍。○予曰。推案疏漏。事變注書。往禁府傳于大臣。罪人宗諤。更爲加刑十五度。嚴問捧招後。推案更爲修啓。推鞫姑罷。
정조 1년 · 강
命承旨重推該吏科治。